Čákiho-Dezőfiho palác

Čákiho-Dezőfiho palác (staršie Csáky(ho)-Dezőfiho palác alebo Csáky(ho)-Dessewfyho palác) je budova v Košiciach stojaca na rohu Hlavnej a Poštovej ulice.

Dejiny 
Palác bol postavený v roku 1807 v klasicistickom štýle. Postaviť si ho dal gróf Anton Čáki (1747 - 1806) a na tympanóne je umiestnený jeho reliéfny erb spolu s erbom jeho manželky Jozefy Szunyoghy (1759 – 1816). Zvykne sa uvádzať, že erb na pravej strane patrí neskorším majiteľom, teda Dezőfiovcom (Dessewffyovcom), je to však rodový erb Szunyoghyovcov. 

V 40. rokoch 19. storočia ho obýval hlavný župan Abovskej župy. Potom ho prevzali Dezőfiovci a držali až do 20. rokov 20. storočia.

Ako jeden z najvýznamnejších palácov mesta Košice slúžil ako dočasný príbytok pre významných hostí. V roku 1821 tu napríklad prenocoval cár Alexander I. V čase maďarskej revolúcie (jún – august 1849) sa v paláci zdržalo ruské veľkoknieža Konštantín. V rokoch 1965 až 1966 bola budova upravená pre potreby Východoslovenskej galérie, ktorá tu sídlila až do roku 1992. Vtedy sa sem nasťahoval Ústavný súd Slovenskej republiky, ktorý tu sídlil do roku 2007. Budova následne prešla rekonštrukciou a po nej sa do paláca nasťahovala predajňa kníh.

V roku 1982 bola budova vyhlásená za kultúrnu pamiatku a neskôr bola preklasifikovaná na národnú kultúrnu pamiatku.

Galéria

Zdroje a referencie

Iné projekty 

Paláce v Košiciach
Architektúra z 1807
Národné kultúrne pamiatky v Košickom kraji
Národné kultúrne pamiatky na Slovensku pred rokom 2002